Tisvildelejeboheme

Gammelt crap, der er afskallet eller skåret på den helt rigtige, nonchalante måde. Listen var en hårsbredde fra at købe nogle utrolig ukomfortable kurvemøbler fra Småland. Utroværdige T-shirts





Det er på en eller anden måde bare ikke sejt at have en 'Official Pornstar Instructor'-T-shirt på, når man er 16 år, lidt hvalpefed og i selskab med sine forældre om bord på færgen til Odden. Tynde modeller





Kvinder, der ser ud til at være blevet udskrevet fra et lazaret i Marrakech efter seks ugers diarré, er ikke sexede. At være trend-slutter





Når du hopper på en modebølge, sekundet før alle andre opgiver den. Hey! Fuldskæg! Fastelavnskrigen





For karrierekvinder er det bare ikke ambitiøst nok at smide poden i en gulerods-eller kattedragt, når man kan sy en præcis replika af en Matilde-kakaomælk på blot fire uger. Konfirmander





Hvad er historien med, at konfirmander nu skal ligne vampede South Fork Ranch-brude, der har taget deres hjertesvage mænd for pengene?

Årsopgørelses-angst

Man bør generelt ikke skulle forholde sig til økonomi i måneder, der indeholder bogstavet ' r'. Gældsætning – det nye sort





»Men så tænkte jeg: Hvorfor ikke bare låne 200.000 kroner og få råd til den helt fede lampe?«, sagde en veninde, der er ved at lave nyt køkken. Og stoledansen starter igen. Overklassen vs. sankthans





Ifølge flere vidner blev heksen på Hellerup Strand brændt på bålet iført 4.000-kroners Christian Louboutin-sko. Åh, de sidste dekadente krampetrækninger, før revolutionsgarden banker på døren. Dovne danskere





Listen er lidt træt af at høre om, hvor dovne og ineffektive danskerne er, at vi »har haft det for godt i Danmark«, at vores ferier er for magelige, at mændene er for lade i sengen, men alligevel er kvinderne på barsel. Shit, er det ikke målet med det hele? Dit indre håndværkerjob





Det manuelle arbejde, du inderst inde godt gad have, når dit kontorjob bliver outsourcet til Bangelore. Fx gravkofører, gartner, tenniscoach eller, i Listens tilfælde, indehaver af et slagterudsalg på Torvegade.